**1. ZUZENKETA**

UNIÓN DEL PUEBLO NAVARRO TALDE PARLAMENTARIOAK AURKEZTUA

Osoko zuzenketa, Zenbait zerga aldatu eta beste tributu-neurri batzuk hartzeko foru-lege proiektuari aurkeztua.

Nafarroako Gobernuak 2025erako onetsi duen tributu-neurriei buruzko foru-lege proiektuak ez ditu aintzat hartzen eta ez ditu jasotzen Nafarroako gizarteak zergen arloan egiten dituen eskaerarik garrantzitsuenak.

Elkarte edo kolektibo asko eta asko izan dira Nafarroako Gobernuari azken urteotan eskatu diotenak bere zerga-politika berrazter dezan, zeren izugarri garestia baitzen pertsonentzat, enpresentzat nahiz autonomoentzat.

Eskaera horiek aintzat hartu beharrean, tributu-neurriei buruzko foru-lege proiektu honek finkatzen duen zerga-politikak ez du laguntzen ez jarduera ekonomikoa ez enplegua sortzen eta, gainera, PFEZean, ondarearen gaineko zergan edo sozietateen gaineko zergan gehien ordaintzen duten espainiarrak izatera kondenatzen ditu herritarrak.

Hortaz, ez dugu ikusten zerga-politikan bolante-kolpe bat ekarriko lukeen zerga-arintze nabarmenik, zerga-politika bidezkoagoa izan dadin edo, gutxienez ere, ez gaitzan okerrerako diskrimina beste autonomia-erkidego batzuetan ordaintzen dituzten zergen aldean.

Zerga-eredu hori finkatzeak ez du gure lehiakortasun fiskala hobetuko, hori izan beharko litzatekeen arren beste helburuetako bat; izan ere, beste lurralde batzuekin lehian ari gara, eta zerga-politika baitezpadako tresna da zeregin horretan arrakasta izateko aukeraren bat edukitzeko.

Zerga-eredu hori finkatzea errenta baxu eta ertainentzako zigorra mantentzea da, eta Nafarroako gizarteak ez du halakorik merezi.

Gainera, dagoeneko argi dago PSNk zergatik onartzen duen orain zerga-eredu hori –oposizioan zegoenean aurkako botoa eman zuzen–: ez Nafarroarentzat onena dela uste duelako, baizik eta Foru Gobernuaren lehendakaritza ziurtatzeko, EH Bilduren exijentzien eta zerga-politikaren parte bat onartuta.

UPNren ustez, ez da zerga-politika onargarria nafarrak gainontzeko espainiarren aldean egoera fiskal okerragoan mantentzea dakarrena, eta jakin dakigun arren proiektu honetan sekula kendu behar ez ziren hobekuntza txiki batzuk jasotzen direla eta etxebizitzaren edo enpresa-berrinbertsioaren arloko pizgarriak berrezartzen direla, uste dugu ez direla aski, ezta hurrik eman ere.

Hitz batean, nafarrak dira, gazteak, familiak, enpresak eta autonomoak, etorkizunari begira argi eta garbi zigortzen gaituen besteekiko desabantaila fiskala gainditzeko aukera galtzen dutenak.

Horregatik guztiagatik, Unión del Pueblo Navarro talde parlamentarioak osoko zuzenketa hau aurkezten dio 2025eko ekitaldirako Nafarroako tributu-neurriei buruzko foru-lege proiektuari.

**2. ZUZENKETA**

Nafarroako Alderdi Popularra talde parlamentarioak aurkeztua

Osoko zuzenketa, Zenbait zerga aldatu eta beste tributu-neurri batzuk hartzeko foru-lege proiektuari aurkeztua

Zenbait zerga aldatu eta beste tributu-neurri batzuk hartze aldera Gobernuak aurkeztu duen lege-proiektuak ez die erantzuten ez Gobernuak zerga-politika berrikusteko duen konpromisoari, ez familien errenta hobetu dadin, Nafarroak lehiakorra izaten jarraitu ahal izan dezan eta ahal den neurrian gure enplegua eta hazkuntza hobetu daitezen Nafarroak zerga-politika aldatzeko duen premiari ere.

Zerga-politika aldatzeko premia hori aipatu dute zenbait azterlanek eta kolektibok. Halatan, Fundación para el Avance de la Libertad-ek eta Tax Foundation-ek egindako azken azterlanaren arabera, non hirurogei aldagai baino gehiago erabiltzen diren erkidegoetako fiskalitatea konparatzeko, Nafarroak 19tik 14. tokia hartzen du, azkena da hala errentan nola ondarean eta azken tokia hartzen du sozietateen gaineko zergaren kasuan ere. Nahiz eta zerga hori ez den zerrenda horretan ageri, Euskadik eta Nafarroak soilik daukatelako sozietateen gainean arauak emateko ahalmena, gogora ekarri behar da, dena den, hemen % 28ko zerga-tasa aplikatzen zaiela enpresa handiei; aldiz, Frantzian eta Espainiako gainontzeko erkidegoetan % 25ekoa aplikatzen da eta Euskadin, berriz, % 24koa.

CO.CIUDADANAk aurkeztutako Joeren Nafarroako Panelak ere beste horrenbeste erakusten du: gure ahulezietako bat da fiskalitate handia eta inbertsiorako erakarmen txikia daukagula, eta horiek giltzarri dira gure etorkizunari begira.

Ekonomisten Elkargoaren 2023ko Erregio-lehiakortasuna Espainian txostenaren arabera ere, rankingeko lehenbiziko postuetan dauden Madrileko autonomia-erkidegoa, Euskadi eta Nafarroako Foru Komunitatea. "Lehia-triangelua" mantentzen bada ere, Euskadik aurrea hartu dio Nafarroako Foru Komunitateari, Nafarroak indarra galdu baitu, eta indarra galdu izanaren arrazoietako bat da bere esfortzu fiskala.

Halatan, Nafarroan, 2024an, hazkunde ekonomikoa % 2,5ekoa izanen dela aurreikusten da –hori Barne Produktu Gordinaren bidez neurtzen da–; Espainian, aldiz, hazkundea % 2,9koa izatea aurreikusten da. Datu horiek ikusita, hausnarketa egin beharko genuke, ea adierazle horri begira funtsezkoa den tresna horrek –fiskalitateak, alegia– berekin zer dakarren.

Lege proiektu honetan jasotzen diren neurriak ez dira aski familien nahiz autonomoen errenten zama fiskala arintzeko eta ekonomia oro har hobetzeko. Ez direnez enplegurako ez inbertsiorako mesedegarri, beste aukera bat galduko da hazkundea eta oparotasuna sortzeko, eta ezin dugu halakorik onartu.

**3. ZUZENKETA**

Vox Nafarroa foru parlamentarien elkarteak aurkeztua

Osoko zuzenketa, Zenbait zerga aldatu eta beste tributu-neurri batzuk hartzeko foru-lege proiektuari aurkeztua.

Nafarroako Gobernuak 2025erako onetsi duen tributu-neurriei buruzko foru-lege proiektuak ez ditu betetzen bere helburu nagusiak: hazkunde ekonomikoa sustatzea eta zerga-sistema sinplifikatzea. Aitzitik, betikotu eta larriagotu egiten ditu Nafarroako ekonomiaren egiturazko arazoak.

2024an, hazkunde ekonomikoa % 2,5ekoa izanen dela aurreikusten da –hori Barne Produktu Gordinaren bidez neurtzen da–; Espainian, aldiz, hazkundea % 2,9koa izatea aurreikusten da. Datu hori oso kezkagarria izan beharko litzateke gobernu honentzat.

Hainbat azterlanek eta kolektibok adierazi dute beharrezkoa dela zerga-politikak aldatzea. Testuinguru honetan, Fundación para el Avance de la Libertad eta Tax Fundation fundazioek berriki egindako txostena azpimarratu behar da, non fiskalitatea beste erkidego batzuekin alderatuta aztertzen baita, hirurogei aldagai baino gehiago baliatuta. Azterlan horretan, Nafarroak 19tik 14. tokia hartzen du, azkena da hala errentarekin nola ondarearekin lotutako adierazleei dagokienez. Sozietateen gaineko zergarn kasuan era azkena izanen litzatekeela uste da, nahiz eta zerga hori ez dagoen adierazleen artean jasota, Nafarroak zerga hori arautzeko ahalmena baitauka. Nafarroak % 28ko zerga-tasa ezartzen die enpresa handiei zerga horren kasuan; Espainiako gainontzeko lurraldeetan, aldiz, tasa orokorra % 25ekoa da.

Presio fiskala arindu beharrean, proiektu honek herritarren nahiz enpresen gaineko zerga-tasak handitzeko neurriak jasotzen ditu, eta eragin berezia dauka ekintzaileen, autonomoen nahiz enpresa txiki eta ertainen kasuan. Sektore horiek, zeinak enplegua sortzeko eta ekonomia garatzeko oinarrizko zutabeak baitira, zigortu egiten dira, eta horrek murriztu egiten du Nafarroaren lehiakortasuna beste autonomia-erkidego batzuen eta Europako beste erregio batzuen aldean.

Horregatik guztiagatik, Nafarroa garapen ekonomikoari dagokionez erreferentziazko erkidegoa berriz izan dadin, Nafarroako Parlamentuko Vox elkarteak osoko zuzenketa hau aurkezten dio Zenbait zerga aldatu eta beste tributu-neurri batzuk hartzeko foru-lege proiektuari, proiektua gobernu erregionalari itzul dakion, harena izan baita ekimena.